Nindörp (Langwedel)

Nindörp () is en Dörp in de Gemeen Langwedel in’n Landkreis Veern, Neddersassen. Binnen de Gemeen Langwedel höört de Oort to de polietsche Oortschop Hobüttel.

 Geografie 

De Oort liggt op de Achem-Veerner Geest. Dat Water ut dat Rebeed flütt över Gravens na de Ole Aller un de Werser af.

De Naveröörd sünd Doolbröch un Hobüttel in’n Noorden, Schüülg’n in’n Noordoosten, Wall in’n Oosten, Scharnhors in’n Süüdoosten, Daulsen in’n Süden, Groten Eeßel un Lüttjen Eeßel in’n Süüdwesten un Förth un Langwedel in’n Noordwesten.

 Historie 

Nindörp kummt an’n 24. Mai 935 as Nianthorp toeerst in en Oorkunn vör, in de König Hinnerk I. de Kark in Hamborg un den Hambörger Arzbischop Unni bestätigt, dat de Eddelherr Willarius sien Besitt in negen Dörper bi Langwedel gegen Besitt von de Hambörger Kark tuuscht hett.

As in de Johren 1960 de Autobahn 27 boot worrn is, is de Straat merrn dör dat Dörp gahn. En Deel von de Hüüs liggt op de Noordoostsied un de Rest op de Süüdwestsied.

 Verwaltungsgeschicht 

In de Franzosentied von 1810 bet 1814 hett de Oort to de Mairie Wall in’n Kanton Veern höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Huusvaagdie Veern in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is.

De Oort hett al von öllers to de Buurschop un later to de Gemeen Hobüttel höört, de an’n 1. Juli 1972 mit de Gemeenreform in Neddersassen Deel von de Gemeen Langwedel worrn is. Sietdem höört Nindörp to de Oortschop Hobüttel.

 Inwahnertall 

 Religion 

Nindörp is evangeelsch-luthersch präägt un höört to dat Kaspel von’n Doom to Veern.

För de Kathoolschen is de St.-Josef-Kark in Veern tostännig.

 Kultur 

 Verenen 

De Nindörper Tennis-Club is 1964 grünnt worrn un hett in Nindörp en Anlaag mit fiev Tennisplätz. In Saken Schüttenvereen un Sportvereen sünd de Nindörpers vör allen bi de Vereens in Hobüttel aktiv.

 Weertschop un Infrastruktur 

För Nindörp is de freewillige Füürwehr Hobüttel mit tostännig.

 Verkehr 

Dör Nindörp löppt de Landsstraat 155, de in’n Noordwesten över Hobüttel un Völkersen na Postdörp un Otterbarg geiht un in’n Süden von Nindörp in de L 158 münnt. De L 158 föhrt in’n Noordwesten över Langwedel un Ädelsen na Achem un in’n Süüdoosten na Daulsen an de Bundsstraat 215. De B 215 wedder geiht von Daulsen in’n Noordoosten över Wall na Rodenborg un in’n Süden na Veern un Dörbern. En lüttjere Straat löppt von Nindörp direkt na Wall.

De nächste Autobahn is de Autobahn 27 (Afsnidd Bremen–Wasra). De Opfohrt 25 Veern-Noord liggt so veer Kilometer in’n Süüdoosten von Nindörp an de B 215.

De nächste Bahnhoff is so bi dree Kilometer wied weg in’n Noordwesten de Bahnhoff Langwedel an de Bahnlienen Wunsdörp–Bremen un Ülzen–Langwedel. Disse Bahnhoff is ok inbunnen in dat Nett von de Regio-S-Bahn Bremen/Neddersassen.

 Scholen 

De Kinner ut Nindörp gaht op de Grundschool Völkersen. Ganz fröher güngen de Kinner in Wall na School. As Hobüttel 1895 en egen Schoolhuus kregen hett, güngen dor ok de Kinner ut Nindörp hen. De Volksschool in Hobüttel hett 1969 wedder dichtmaakt.

 Literatur 

 Chronik der Gemeinde Holtebüttel: Holtebüttel, Dahlbrügge, Nindorf, Schülingen, Overing. 2006

 Footnoten 

Kategorie:Oort
Kategorie:Landkreis Veern